# gīta-govinda-kāvyam

### prathamaḥ sargaḥ

## sāmoda-dāmodaraḥ

meghair meduraṁ ambaraṁ vana-bhuvaḥ śyāmās tamāla-drumair

naktaṁ bhīrur ayaṁ tvam eva tad imaṁ rādhe gṛhaṁ prāpaya |

itthaṁ nanda-nideśataś calitayoḥ praty-adhva-kuñja-drumaṁ

rādhā-mādhavayor jayanti yamunā-kūle rahaḥ-kelayaḥ ||1||

vāg-devatā-carita-citrita-citta-sadmā

padmāvatī-caraṇa-cāraṇa-cakravartī |

śrī-vāsudeva-rati-keli-kathā-sametaṁ

etaṁ karoti jayadeva-kaviḥ prabandhaṁ ||2||

yadi hari-smaraṇe sarasaṁ mano

yadi vilāsa-kalāsu kutūhalaṁ |

madhura-komala-kānta-padāvalīṁ

śṛṇu tadā jayadeva-sarasvatīm ||3||

vacaḥ pallavayaty umāpatidharaḥ sandarbha-śuddhiṁ girāṁ

jānītejayadeva eva śaraṇaḥ ślāghyo durūha-druteḥ |

śṛṅgārottara-sat-prameya-racanair ācārya-govardhana-

spardhī ko'pi na viśrutaḥ srutidharo dhoyī kavi-kṣmāpatiḥ ||4||

|| prathama-prabandhaḥ ||

mālava-gauḍa-rāgeṇa rūpaka-talena giyate | aṣṭāpadī |

pralaya-payodhijale dhṛtavān asi vedaṁ

vihita-vahitra-caritram akhedam |

keśava dhṛta-mīna-śarīra

jaya jagadīśa hare [dhruva-padam] ||5||

kṣitir ativipulatare tava tiṣṭhati pṛṣṭhe

dharaṇī-dharaṇa-kina-cakra-gariṣṭhe |

keśava dhṛta-kaccapa-rūpa

jaya jagadīśa hare ||6||

vasati daśana-śikhare dharaṇī tava lagnā

śaśini kalaṅka-kaleva nimagnā |

keśava dhṛta-sūkara-rūpa

jaya jagadīśa hare ||7||

tava kara-kamala-vare nakhaṁ adbhuta-śṛṅgaṁ

dalita-hiraṇyakaśipu-tanu-bhṛṅgaṁ |

keśava dhṛta-nara-hari-rūpa

jaya jagad-īśa hare ||8||

chalayasi vikramaṇe balim adbhuta-vāmana

pada-nakha-nīra-janita-jana-pāvana |

keśava dhṛta-vāmana-rupa

jaya jagad-īśa hare ||9||

kṣatrīya-rudhira-maye jagad apagata-pāpaṁ

snapayasi payasi śamita-bhava-tāpam |

keśava dhṛta-bhṛgu-pati-rūpa

jaya jagad-īśa hare ||10||

vitarasi dikṣu raṇe dik-pati-kamanīyaṁ

daśa-mukha-mauli-bali ramaṇīyam |

keśava dhṛta-rāma-śarīra

jaya jagad-īśa hare ||11||

vahasi vapuṣi viṣade vasanaṁ jaladābhaṁ

hala-hati-bhīti-milita-yamunābham |

keśava dhṛta-hala-dhara-rūpa

jaya jagad-īśa hare ||12||

nindasi yajña-vidher ahaha śruti-jātam

sadaya-hṛdaya darśita-paśu-ghātam |

keśava dhṛta-buddha-śarīra

jaya jagad-īśa hare ||13||

mleccha-nivaha-nidhane kalayasi karavālaṁ

dhūma-ketum iva kim api karālam |

keśava dhṛta-kalki-śarīra

jaya jagad-īśa hare ||14||

śri-jayadeva-kaver idam uditam udāraṁ

śṛṇu sukhadaṁ śubhadaṁ bhava-sāram |

keśava dhṛta-daśa-vidha-rūpa

jaya jagad-īśa hare ||15||

\* \* \* \* \*

vedān uddharate jaganti vahate bhūgolam udbibhrate

daityaṁ dārayate baliṁ chalayate kṣatra-kṣayaṁ kurvate |

paulastyaṁ jayate halaṁ kalayate kāruṇyam ātanvate

mlecchān mūrcchayate daśākṛti-kṛte kṛṣṇāya tubhyaṁ namaḥ ||16||

|| prabandhaḥ 2 ||

gurjarī-rāga-niḥsāra-tā1ābhyāṁ gīyate |

śrita-kamalā-kuca-maṇḍala dhṛta-kuṇḍala e

kalita-lalita-vana-māla

jaya jaya deva hare ||17||[dhruva-padam]

dina-maṇi-maṇḍala-maṇḍana

bhava-khaṇḍana e

muni-jana-mānasa-haṁsa j

aya jaya deva hare ||18||

kāliya-viṣa-dhara-gañjana

jana-rañjana e

yadukula-nalina-dineśa

jaya jaya deva hare ||19||

madhu-mura-naraka-vināśana

garuḍāsana e |

sura-kula-keli-nidāna

jaya jaya deva hare ||20||

amala-kamala-dala-locana

bhava-mocana e

tribhuvana-bhuvana-nidhāna

jaya jaya deva hare ||21||

janaka-sutā-kṛta-bhūṣaṇa

jita-dūṣaṇa e

samara-śamita-daśa-kaṇṭha

jaya jaya deva hare ||22||

abhinava-jala-dhara-sundara

dhṛta-mandara e

śrī-mukha-candra-cakora

jaya jaya deva hare ||23||

tava caraṇaṁ praṇatā vayam

iti bhāvaya e

kuru kuśalaṁ praṇateṣu

jaya jaya deva hare ||24||

śrī-jayadeva-kaver idaṁ

kurute mudam e

maṅgalam ujjvala-gītaṁ

jaya jaya deva hare ||25||

\* \* \* \* \*

padmā-payodhara-taṭī-parirambha-lagna

kaśmīra-mudritam uro madhusūdanasya |

vyaktānurāgam iva khelad-anaṅga-kheda-

svedāmbu-pūram anupūrayatu priyaṁ vaḥ ||26||

vasante vasantī-kusuma-sukumārair avayavair

bhramantīṁ kāntāre bahu-vihita-kṛṣṇānusaraṇām |

amandaṁ kandarpa-jvara-janita-cintākulatayā

valad-bāḍhaṁ rādhāṁ sarasam idam ūce saha-carī ||27||

|| prabandhaḥ 3 ||

vasanta-rāga-yati-tālābhyāṁ gīyate |

lalita-lavaṅga-latā-pariśīlana-komala-malaya-samīre |

madhukara-nikara-karambita-kokila-kūjita-kuñja-kuṭīre ||28||

viharati harir iha sarasa-vasante

nṛtyati yuvatī-janena samaṁ sakhi virahi-janasya durante ||dhr||

unmada-madana-manoratha-pathika-vadhū-jana-janita-vilāpe |

ali-kula-saṅkula-kusuma-samūha-nirākula-bakula-kalāpe ||29||

mṛga-mada-saurabha-rabhasa-vaśaṁvada-nava-dala-māla-tamāle |

yuva-jana-hṛdaya-vidāraṇa manasija-nakha-ruci-kiṁśuka-jāle ||30||

madana-mahīpati-kanaka-daṇḍa-ruci-keśara-kusuma-vikāśe |

milita-śili-mukha-pāṭala-paṭala-kṛta-smara-tūṇa-vilāse ||31||

vigalita-lajjita-jagad-avalokana-taruṇa-karuṇa-kṛta-hāse |

virahi-nikṛntana-kunta-mukhākṛti-ketaka-danturitāśe ||32||

mādhavika-parimala-lalite nava-mālati-jāti-sugandhau |

muni-manasām api mohana-kārīṇi taruṇa||-karaṇa-bandhau ||33||

sphurad-atimukta-latā-parirambhana-muku1ita-pulakita-cūte |

vṛndāvana-vīpine parīsara-parigata-yamunā-jala-pūte ||34||

śrī-jayadeva-bhaṇitam idam udayati hari-caraṇa-smṛti-sāram |

sarasa-vasanta-samaya-vana-varṇanam anugata-madana-vikāram ||35||

\* \* \* \* \*

dara-vidalita-mallī-valli-cañcat-parāga-

prakaṭita-paṭa-vāsair vāsayan kānanāni |

iha hi dahati cetaḥ ketakī-gandha-bandhuḥ

prasarad-asama-bāṇa-prāṇavad-gandhavāhaḥ ||36||

unmīlan-madhu-gandha-lubdha-madhupa-vyādhūta-cūtāṅkura-

krīḍat-kokila-kākalī-kalakalair udgīrṇa-karṇa-jvaraḥ |

nīyante pathikaiḥ kathaṁ katham api dhyānāvadhāna-kṣaṇa

prāpta-prāṇa-samāgama-rasollāsair amī vāsarāḥ ||37||

aneka-nārī-parirambha-sambhrama-

sphuraṇ-manohāri-vilāsa-lālasam |

murārim ārād upadarśayanty asau

sakhī samakṣaṁ punar āha rādhikām ||38||

|| prabandhaḥ 4 ||

rāmakarī-rāga-yati-tālābhyāṁ gīyate |

candana-carcita-nīla-kalevara-pīta-vasana-vana-mālī |

keli-calan-maṇi-kuṇḍala-maṇḍita-gaṇḍa-yuga-smita-śālī ||39||

harir iha mugdha-vadhū-nikare vilāsini vilāsati kelī-pare ||dhr||

pīna-payodhara-bhāra-bhareṇa hariṁ parirabhya sarāgam |

gopa-vadhūr anugāyati kācid udañcita-parama-rāgam ||40||

kāpi vilāsa-vilola-vilocana-khelana-janita-manojam |

dhyāyati mugdha-vadhūr adhikaṁ madhusūdana-vadana-sarojam ||41||

kapi kapola-tale militā lapituṁ kim api śruti-mūle |

cāru cucumba nitambavatī dayitaṁ pulakair anukūle ||42||

keli-kalā-kutukena ca kācid amuṁ yamunā-jala-kūle |

mañjula-vañjula-kuñja-gataṁ vicakarṣa kareṇa dukūle ||43||

kara-tala-tāla-tarala-valayāvali-kalita-kalasvana-vaṁśe |

rāsa-rase saha-nṛtya-parā hariṇa-yuvatī-praśaśaṁse ||44||

śliṣyati kām api cumbati kām api kām api ramayati rāmām |

paśyati sa-smita-cāru-tarām aparām anugacchati vāmām ||45||

śrī-jayadeva-bhaṇitam idam adbhuta-keśava-keli-rahasyam |

vṛndāvana-vipine lalitaṁ vitanotu śubhāni yaśasyam ||46||

\* \* \* \* \*

viśveṣām anurañjanena janayann ānandam indīvara-

śreṇī-śyāmala-komalair upanayann aṅgair anaṅgotsavam |

svacchandaṁ vraja-sundarībhir abhitaḥ praty-aṅgam āliṅgitaḥ

śṛṅgāraḥ sakhi mūrtimān iva madhau mugdho hariḥ krīḍati ||47||

nijotsaṅga-vasad-bhujaṅga-kavala-kleśād iveśācalaṁ

prāleya-plavanecchayānusarati śrī-khaṇḍa-śailānilaḥ |

kiṁ ca snigdha-rasāla-mauli-mukulāny ālokya harṣodayād

unmīlanti kuhūḥ kuhūr iti kalottālāḥ pikānāṁ giraḥ ||48||

rāsollāsa-bhareṇa vibhrama-bhṛtām ābhīra-vāma-bhruvām

abhyarṇaṁ parirabhya nirbharam uraḥ premāndhayā rādhayā |

sādhu tvad-vadanaṁ sudhā-mayam iti vyāhṛtya gīta-stuti-

vyājād udbhaṭa-cumbitaḥ smṛta-manohāri hariḥ pātu vaḥ ||49||

## dvitīyaḥ sargaḥ

## akleśa-keśavaḥ

viharati vane rādhā sādhāraṇa-praṇaye harau

vigalita-nijotkarṣād īrṣyā-vaśena gatā'nyataḥ |

kvacid api latā-kuñje guñjan-madhu-vrata-maṇḍalī

mukhara-śikhare līna dīnāpy uvāca rahaḥ sakhīm ||1||

|| prabandhaḥ 5 ||

gurjarī-rāgeṇa yati-tālena gīyate |

sañcarad-adhara-sudhā-madhura-dhvani-mukharita-mohana-vaṁśam |

calita-dhṛg-añcala-cañcala-mauli-kapola-vilola-vataṁsam |

rāse harim iha vihita-vilāsṁ

smarati mano mama kṛta-parihāsam ||dhruva-padam ||2||

candraka-cāru-mayūra-śikhaṇḍaka-maṇḍala-valayita-keśam |

pracura-purandara-dhanur-anurañjita-medura-mudira-suveśam ||3||

gopa-kadamba-nitambavatī-mukha-cumbana-lambhita-lobham |

bandhujīva-madhurādhara-pallavam ullasita-smita-śobham ||4||

vipula-pulaka-bhuja-pallava-valayita-ballava-yuvati-sahasram |

kara-caraṇorasi maṇi-gaṇa-bhūṣaṇa-kiraṇa-vibhinna-tamisram ||5||

jalada-paṭala-calad-indu-vinindaka-candana-tilaka-lalāṭam |

pīna-payodhara-parisara-mardana-nirdaya-hṛdaya-kapāṭam ||6||

maṇi-maya-makara-manohara-kuṇḍala-maṇḍita-gaṇḍam udāram |

pīta-vasanam anugata-muni-manuja-surāsura-vara-parivāram ||7||

viśada-kadamba-tale militaṁ kali-kaluṣa-bhayaṁ śamayantam |

mām api kim api tarala-taraṅgad-anaṅga-dṛśā manasā ramayantam ||8||

śrī-jayadeva-bhaṇitam atisundara-mohana-madhu-ripu-rūpam |

hari-caraṇa-smaraṇaṁ prati samprati puṇyavatām anurūpam ||9||

\* \* \* \* \*

gaṇayati guṇa-grāmaṁ bhrāmaṁ bhrāmād api nehate

vahati ca paritoṣaṁ doṣaṁ vimuñcati dūrataḥ |

yuvatiṣu valat-tṛṣṇe kṛṣṇe viharati māṁ vinā

punar api mano vāmaṁ kāmaṁ karoti karomi kim ||10||

|| prabandhaḥ 6 ||

mālava-gauḍa-rāgena ekatālī-tālena ca gīyate |

nibhṛta-nikuñja-gṛhaṁ gatayā niśi rahasi nilīya vasantam |

cakīta-vilokita-sakala-diśā rati-rabhasa-bhareṇa hasantam ||11||

sakhi he keśī-mathanam udāram

ramaya mayā saha madana-manoratha-bhāvitayā sa-vikāram ||dhruvam ||

prathama-samāgama-lajjitayā paṭu-cāṭu-śatair anukūlam |

mṛdu-madhura-smita-bhāṣitayā śithilī-kṛta-jaghana-dukūlam ||12||

kīsala-śayana-niveśitayā ciram urasi mamaiva śayānam |

kṛta-parirambhaṇa-cumbanayā parirabhya kṛtādhara-pānam ||13||

alasa-nimīlita-locanayā pulakāvali-lalita-kapolam |

śrama-jala-sakala-kalevarayā vara-madana-madād atilolam ||14||

kokila-kala-rava-kūjitayā jita-manasija-tantra-vicāram |

ślatha-kusumākula-kuntalayā nakaha-likhita-ghana-stana-bhāram ||15||

caraṇa-raṇita-maṇi-nūpurayā paripūrita-surata-vitānam |

mukhara-viśṛṅkhala-mekhalayā sakaca-graha-cumbana-dānam ||16||

rati-sukha-samaya-rasālasayā dara-mukulita-nayana-sarojam |

niḥsaha-nipatita-tanu-latayā madhusūdanam udita-manojam ||17||

śri-jayadeva-bhaṇitam idam atiśaya-madhu-ripu-nidhuvana-śīlam |

sukham utkaṇṭhita-gopa-vadhū-kathitaṁ vitanotu salilaṁ ||18||

\* \* \* \* \*

hasta-srasta-vilāsa-vaṁśam anṛju-bhrū-vallimad-ballavī-

vṛndotsāri-dṛganta-vīkṣitam atisvedārdra-gaṇḍa-sthalam |

mām udvīkṣya vilajjitaṁ smṛta-sudhā-mugdhānana-kānane

govindaṁ vraja-sundarī-gaṇa-vṛtaṁ paśyāmi hṛṣyāmi ca ||19||

durāloka-stoka-stavaka-navakaśoka-latikā-

vikāsaḥ kāsāropavana-pavano'pi vyathayati |

api bhrāmyad-bhṛṅgī-raṇita-ramanīyā na mukula-

prasūtiś cūtānāṁ sakhi śikhariṇīyaṁ sukhayati ||20||

sakūta-smitam akulākula-galad-dhammillam ullāsita-

bhrū-vallīkam alīka-darśita-bhujā-mūlordhva-hasta-stanam |

gopīnāṁ nibhṛtaṁ nirīkṣya gamitākāṅkṣaś ciraṁ cintayann

antar mugdha-manoharaṁ haratu vaḥ kleśaṁ navaḥ keśavaḥ ||21||

### tṛtīyaḥ sargaḥ

## mugdha-madhusūdanaḥ

kaṁsārir api saṁsāra-vāsanābaddha-śṛṅkhalām |

rādhām ādhāya hṛdaye tatyāja vraja-sundarīḥ ||1||

itas tatas tām anusṛtya rādhikām

anaṅga-bāṇa-vraṇa-khinna-mānasaḥ |

kṛtānutāpaḥ sa kalinda-nandinī-

taṭānta-kuñje viṣasāda mādhavaḥ ||2||

prabandhaḥ 7 ||

gurjarī-rāga-yati-tālābhyāṁ gīyate |

mām iyaṁ calitā vilokya vṛtaṁ vadhū-nicayena |

sāparādhatayā mayāpi na vāritā'tibhayena ||3||

hari hari hatādaratayā gatā sā kupiteva ||dhruva-padam ||

kiṁ kariṣyati kiṁ vadiṣyati sā ciraṁ viraheṇa |

kiṁ dhanena janena kiṁ mama jīvitena gṛheṇa ||4||

cintayāmi tad-ānanaṁ kuṭila-bhrū kopa-bhareṇa |

śona-padmam ivopari-bhramatākulaṁ bhramareṇa ||5||

tām ahaṁ hṛdi saṅgatām anīśaṁ bhṛśaṁ ramayāmi |

kiṁ vane'nusarāmi tām iha kiṁ vṛthā vilapāmi ||6||

tanvi khinnam asūyayā hṛdayaṁ tavākalayāmi |

tan na vedmi kuto gatāsi na tena te'nunayāmi ||7||

dṛśyase purato gatāgatam eva me vidadhāsi |

kiṁ pureva sasambhramaṁ parirambhaṇaṁ na dadāsi ||8||

kṣamyatām aparaṁ kadāpi tavedṛśaṁ na karomi |

dehi sundari darśanaṁ mama manmathena dunomi ||9||

varṇitaṁ jayadevakena harer idaṁ pravaṇena |

kindubilva-samudra-sambhava-rohiṇī-ramaṇena ||10||

\* \* \* \* \*

hṛdi bisa-latā-haro nāyaṁ bhujaṅgama-nāyakah

kuvalaya-dala-śreṇī kaṇṭhe na sā garala-dyutiḥ |

malayaja-rajo nedaṁ bhasma priya-rahite mayi

prahara na hara-bhrāntyā'naṅga krudhā kim u dhāvasi ||11||

pāṇau mā kuru cūta-sāyakam amuṁ mā cāpam āropaya

kṛīḍā-nirjita-vīśva mūrcchita-janāghātena kiṁ pauruṣam |

tasyā eva mṛgī-dṛśo manasija preṇkhat-katākṣāśuga-

śreṇī-jarjaritaṁ manāg api mano nādyāpi sandhukṣate ||12||

bhrū-pallavaṁ dhanur apāṅga-taraṇgitāni

bāṇā guṇaḥ śravaṇa-pālir iti smareṇa |

tasyām anaṅga-jaya-jaṅgama-devatāyām

astrāaṇi nirjita-jaganti kim arpitāni ||13||

bhrū-cāpe nihitaḥ kaṭākṣa-viśikho nirmātu marma-vyathāṁ

śyāmātmā kuṭilaḥ karotu kabarī-bhāro'pi mārodyamam |

mohaṁ tāvad ayaṁ ca tanvi tanutāṁ bimba-dharo rāgavān

sad-vṛttaḥ stana-maṇḍalas tava kathaṁ prāṇair mama krīḍati ||14||

tāni sparśa-sukhāni te ca taralaḥ snigdhā dṛśor vibhramās

tad-vaktrāmbuja-saurabhaṁ sa ca sudhā-syandi girā- vakrimā |

sa bimbādhara-mādhurīti viṣayāsaṅge'pi cen mānasaṁ

tasyāṁ lagna-samādhi hanta viraha-vyādhiḥ kathaṁ vardhate ||15||

tiryak-kaṇṭha-vilola-mauli-taralottaṁsasya vamśoccarad-

gīta-sthāna-kṛtāvadhāna-lalanā-lakṣair na samlakṣitāḥ |

sammugdhe madhusūdanasya madhure rādhā-mukhendau sudhā-

sāre kandalitāś ciraṁ dadatu vaḥ kṣemaṁ kaṭākṣormayaḥ ||16||

### caturthaḥ sargaḥ

## snigdha-madhusūdanaḥ

yamunā-tīra-vānīra-nikuñje mandaṁ āsthitaṁ |

prāha-prema-bharodbhrāntaṁ mādhavaṁ rādhikā-sakhī ||1||

|| prabandhaḥ 8 ||

karṇāṭa-rāgaika-tālī-tālābhyāṁ gīyate |

nindati candanam indukiraṇam anu vindati khedam adhīram |

vyāla-nilaya-milanena garalam iva kalayati malaya-samīram ||2||

mādhava manasija-viśikha-bhayād iva bhavad-avanayā tvayi līnā |

sā virahe tava dīnā ||dhruva-padam ||

avirala-nipatita-madana-śarād iva bhavad-avanāya vīśālam |

sva-hṛdaya-marmaṇi varma karoti sajala-nalinī-dala-jālam ||3||

kusuma-viśikha-śara-talpam analpa-vilāsa-kalā-kamaṇīyam |

vratam iva tava parirambha-sukhāya karoti kusuma-śayanīyam ||4||

vahati ca calita-vi1ocana-jala-bharam ānana-kamatam udāram |

vidhum iva vikaṭa-vidhuntuda-danta-dalana-galitāmṛta-dhāram ||5||

vilikhati rahasi kuraṅga-madena bhavantam asama-śara-bhūtam |

praṇamati makaram adho vinidhāya kare ca śaraṁ nava-cūtam ||6||

dhyāna-layena puraḥ parikalpya bhavantam atīva durāpam |

vilapati hasati viṣīdati roditi cañcati muñcati tāpam ||7||

prati-padam idam api nigadati mādhava tava caraṇe patitāham |

tvayi vimukhe mayi sapadi sudhā-nidhir api tanute tanu-dāham ||8||

śrī-jayadeva-bhaṇitam idam adhikaṁ yadi manasā naṭaṇīyam |

hari-viraha-kula-ballava-yuvati-sakhī-vacanaṁ paṭhanīyam ||9||

\* \* \* \* \*

āvāso vipināyate priya-sakhī-malāpi jālāyate

tāpo'pi śvasitena dāvadahana-jvāla-kalāpāyate |

sāpi tvad-viraheṇa hanta hariṇī-rūpāyate hā kathaṁ

kandarpo'pi yamāyate viracayan śārdūla-vikrīḍitam ||10||

|| prabandhaḥ 9 ||

deśākha-rāgaika-tālī-tālābhyāṁ gīyate |

stana-viniḥitam api hāram udāram |

sa manute kṛśā-tanur iva bhāram ||11||

rādhikā tava virahe keśava || dhruva-padam ||

sarasa-masṛṇam api malayaja-paṅkam |

paśyāti viṣam iva vapuṣi saśaṅkam ||12||

śvasita-pavanam anupama-pariṇāham |

madana-dahanam iva vahati sadāham ||13||

diśi diśi kirati sajala-kaṇa-jālam |

nayana-nalinam iva vigalita-nālam ||14||

tyajati na pāni-talena kapolam |

bāla-śaśinam iva sāyam alolam ||15||

nayana-viṣayam api kisalaya-talpaṁ |

kalayati vihita-hutāśa-vikalpam ||16||

harir iti harir iti japati sakarṇam |

viraha-vihita-maraṇeva nikāmaṁ ||17||

sri-jayadeva-bhaṇitam iti gītam |

sukhayatu keśava-padam upanītam |||18||

\* \* \* \* \*

sa romāñcati sīt-karoti vilapaty utkampate tāmyati

dhyāyaty udbhramati pramīlati pataty udyati mūrcchaty api |

etāvaty atanu-jvare vara-tanur jīven na kiṁ te rasāt

svar-vaidya-pratimā prasīdasi yadi tyakto'nyathā hastakaḥ ||19||

smarāturaṁ daivata-vaidya-hṛdya

tvad-aṅga-saṅgāmṛta-mātra-sādhyam |

nivṛtta-bādhāṁ kuruṣe na rādhām

upendra vajrād api dāruṇo'si ||20||

kandarpa-jvara-saṁjvarātura-tanor aścaryam asyāś ciraṁ

cetaś candana-candramaḥ-kamalinī-cintāsu santāmyati |

kintu klānti-vaśena śītala-tanuṁ tvām ekam eva priyaṁ

dhyāyantī rahasi sthitā katham api kṣīṇā kṣaṇaṁ prāṇiti ||21||

kṣaṇam api virahaḥ purā na sehe

nayana-nimīlana-khinnayā yayā te |

śvasiti katham asau rasāla-śākhāṁ

cira-viraheṇa vilokya puṣpitāgram ||22||

vṛṣṭi-vyākula-gokula-vana-rasād uddhṛtya govardhanaṁ

bibhrad ballava-vallabhābhir adhikānandāc ciraṁ cumbitaḥ |

darpeṇeva tad-arpitādhara-taṭī-sindūra-mudrāṅkito

bāhur gopa-tanos tanotu bhavatāṁ śreyāṁsi kaṁsa-dviṣaḥ ||23||

### pañcamaḥ sargaḥ

## sākāṅkṣa-puṇḍarīkākṣaḥ

aham iha nivasāmi yāhi rādhām

anunaya mad-vacanena cānayethāḥ |

iti madhu-rīpuṇā sakhī niyuktā

svayam idam etya punar jagāda rādhām ||1||

|| prabandhaḥ 10 ||

deśīvarāḍi-rāgeṇa rūpaka-tālena gīyate |

vahati malaya-samīre madanam upanidhāya |

sphuṭati kusuma-nikare virahi-hṛdaya-dalanāya ||2||

tava virahe vana-mālī sakhi sīdati | dhruva-padam ||

dahati śiśira-mayūkhe maraṇam anukaroti |

patati madana-viśikhe vilapati vikalataro'ti ||3||

dhvanati madhupa-samūhe śravaṇam apidadhāti |

manasi kalita-virahe niśi nisi rujam upayāti ||4||

vasati vipina-vitāne tyajati lalita-dhāma |

luṭhati dharaṇi-śayane bahu vilapati tava nāma ||5||

bhaṇati kavi-jayadeve viraha-vilasitena |

manasi rabhasa-vibhave harir udayatu sukṛtena ||6||

### \* \* \* \* \*

pūrvaṁ yatra samaṁ tvayā rati-pater āsāditāḥ siddhayas

tasminn eva nikuñja-manmatha-mahā-tīrthe punar mādhavaḥ |

dhyāyaṁs tvām aniśaṁ japann api tavaivālāpa-mantrāvaliṁ

bhūyas tvat-kuca-kumbha-nirbhara-parīrambhāmṛtaṁ vāñchati ||7||

|| prabandhaḥ 11 ||

gurjarī-rāgeṇa ekatāli-tālena gīyate |

rati-sukha-sāre gatam abhisāre madana-manohara-veśam |

na kuru nitambini gamana-vilambanam anusara taṁ hṛdayeśam ||

dhīra-samīre yamunā-tīre vasati vane vana-mali ||dhruva|| ||8||

9||nāma-sametaṁ kṛta-saṅketaṁ vādayate mṛdu-veṇum |

bahu manute'tanu te tanu-saṅgata-pavana-calitam api reṇum ||

10||patati patatre vicalati patre śaṅkita-bhavad-upayānam |

racayati śayanaṁ sacakita-nayanaṁ paśyati tava panthānam ||

11||mukharam adhīraṁ tyaja mañjīraṁ ripum iva keli-sulolam |

cala sakhi kuñjaṁ satimira-puñjaṁ śīlaya nīla-nicolam ||

12||urasi murārer upahita-hāre ghana iva tarala-balāke |

taḍid iva pīte rati-viparīte rājasi sukṛta-vipāke ||

13||vigalita-vasanaṁ parihṛta-raśanaṁ ghaṭaya jaghanam apidānam |

kisalaya-śayane paṅkaja-nayane nidhim iva harṣa-nidhānam ||

14||harir abhimāṇī rajanir idānīm iyam api yāti virāmam |

kuru mama vacanaṁ satvara-racanaṁ pūraya madhu-ripu-kāmam ||

15||śrī-jayadeve kṛta-hari-seve bhaṇati parama-ramaṇīyam |

pramudita-hṛdayaṁ harim atisadayaṁ namata sukṛta-kamanīyaṁ ||

\* \* \* \* \*

vikirati muhuḥ śvāsān āśāḥ puro muhur īkṣate

praviśati muhuḥ kuñjaṁ gūñjan muhur bahu tāmyati |

racayati muhuḥ śayyāṁ paryākulaṁ muhur īkṣate

madana-kadana-klāntaḥ kānte priyas tava vartate ||16||

tvad-vāmyena samaṁ samagram adhunā tigmāṁśur astaṁ gato

govindasya manorathena ca samaṁ prāptaṁ tamaḥ sāndratām |

kokānāṁ karuṇa-svanena sadṛśī dīrgha-mad-abhyarthanā

tan mugdhe viphalaṁ vilambanam asau ramyo'bhisāra-kṣaṇaḥ ||17||

āśleṣād anu cumbanād anu nakho-lekhād anu svāntaja-

prodbodhād anu sambhramād anu ratārambhād anu prītayoḥ |

anyārthaṁ gatayor bhramān militayoḥ sambhāṣaṇair jānator

dampatyor iha ko na ko na tamasi vrīḍā-vimiśro rasaḥ ||18||

sa-bhaya-cakitaṁ vinyasyantīṁ dṛśaṁ timire pathi

pratitaru muhuḥ sthitvā mandaṁ padāni vitanvatīm |

katham api rahaḥ prāptām aṅgair anaṅga-taraṇgibhiḥ

sumukhi subhagaḥ paśyan sa tvām upaitu kṛtārthatām ||19||

rādhā-mugdha-mukhāravinda-madhupas trailokya-mauli-sthalī

nepathyocita-nīla-ratnam avanī-bhārāvatārāntakaḥ |

svacchandaṁ vraja-sundarī-jana-manas-toṣa-pradoṣodayaḥ

kaṁsa-dhvaṁsana-dhūma-ketur avatu tvāṁ devakī-nandanaḥ ||20||

### ṣaṣṭhaḥ sargaḥ

## sotkaṇṭha-vaikuṇṭhaḥ

atha tāṁ gantum aśaktāṁ ciram anuraktāṁ latā-gṛhe dṛṣṭvā |

tac-caritaṁ govinde manasija-mande sakhī prāha ||1||

|| prabandhaḥ 12 ||

guṇakarī-rāgena rūpaka-tālena gīyate |

paśyati diśi diśi rahasi bhavantam |

tad-adhara-madhura-madhūni pibantam ||2||

nātha hare sīdati rādhā'vāsa-gṛhe ||dhruva-padam ||

tvad-abhisaraṇa-rabhasena valantī |

patati padāni kiyantī calantī ||3||

vihita-viśada-bisa-kisalaya-valayā |

jīvati param iha tava rati-kalayā ||4||

muhur avalokita-maṇḍana-līlā |

madhu-ripur aham iti bhāvana-śīlā ||5||

tvaritam upaiti na katham abhisāram |

harir iti vadati sakhīm anuvāram ||6||

śliṣyati cumbati jala-dhara-kalpam |

harir upagata iti timiram analpam ||7||

bhavati vilambini vigalita-lajjā |

vilapati roditi vāsaka-sajjā ||8||

śrī-jayadeva-kaver idam uditam |

rasika-janaṁ tanutām atimuditam ||9||

\* \* \* \* \*

vipula-pulaka-pāliḥ sphīta-sīt-kāram antar-

janita-jaḍimam-kāku-vyākulaṁ vyāharantī |

tava kitava vidhāyāmanda-kandarpa-cintāṁ

rasa-jala-nidhi-magnā dhyāna-lagnā mṛgakṣī ||10||

aṅgeṣv ābharaṇaṁ karoti bahuśaḥ patre'pi sañcāriṇī

prāptaṁ tvāṁ pariśaṅkate vitanute śayyāṁ ciraṁ dhyāyati |

ity ākalpa-vikalpa-talpa-racanā-saṅkalpa-līlā-śata-

vyāsaktāpi vinā tvayā vara-tanur naiṣā niśāṁ neṣyati ||11||

kiṁ viśrāmyasi kṛṣṇa-bhogi-bhavane bhāṇḍīra-bhūmī-ruhi

bhrātar yāsi na dṛṣṭi-gocaram itaḥ sānanda-nandāspadam |

rādhāyā vacanaṁ tad adhvaga-mukhān nandāntike gopato

govindasya jayanti sāyam atithi-prāśastya-garbhā giraḥ ||12||

### saptamaḥ sargaḥ

## nāgara-nārāyaṇaḥ

atrāntare ca kulaṭā-kula-vartma-ghāṭa

sañjāta-pātaka iva sphuṭa-lāñchana-śrīḥ |

vṛndāvanāntaram adīpayad aṁśu-jālair

dik-sundarī-vadana-candana-bindur induḥ ||1||

prasarati śaśa-dhara-bimbe vihita-vilambe ca mādhave vidhurā |

viracita-vividha-vilāpaṁ saparitāpaṁ cakāroccaiḥ ||2||

|| prabandhaḥ 13 ||

mālava-rāga-yati-tālābhyāṁ gīyate |

kathita-samaye'pi harir ahaha na yayau vanam |

mama viphalam idam amala-rūpam api yauvanam ||3||

yāmi he kam iha śaraṇaṁ sakhī-jana-vacana-vañcitā ||dhruva||||

yad-anugamanāya niśi gahanam api śilitam |

tena mama hṛdayam idam asama-śara-kīlitam ||4||

mama maraṇam eva varam iti vitatha-ketanā |

kim iha viṣahāmi virahānalam acetanā ||5||

mām ahaha vidhurayati madhura-madhu-yāminī |

kāpi harim anubhavati kṛta-sukṛta-kāminī ||6||

ahaha kalayāmi valayādi-maṇi-bhūṣaṇam |

hari-viraha-dahana-vahanena bahu-dūṣaṇam ||7||

kusuma-sukumāra-tanum atanu-śara-līlayā |

srag api hṛdi hanti mām ativiṣama-śilayā ||8||

aham iha nivasāmi na-gaṇita-vana-vetasā |

smarati madhusūdano mām api na cetasā ||9||

hari-caraṇa-śaraṇa-jayadeva-kavi-bhāratī |

vasatu hṛdi yuvatir iva komala-kalāvatī ||10||

\* \* \* \* \*

tat-kiṁ kām api kāminīm abhisṛtaḥ kiṁ vā kalā-kelibhir

baddho bandhubhir andhakāriṇi vanābhyarṇe kim udbhrāmyati |

kāntaḥ klānta-manā manāg api pathi prasthātum evākṣamaḥ

saṅketī-kṛta-mañju-vāñjula-latā-kuñje'pi yan nāgataḥ ||11||

athāgatā mādhavam antareṇa

sakhīm iyaṁ vīkṣya viṣāda-mūkām |

viśaṅkamānā ramitaṁ kayāpi

janārdanaṁ dṛṣṭavad etad āha ||12||

|| prabandhaḥ 14 ||

vasanta-rāga-yati-tālābhyāṁ gīyate |

smara-samarocita-viracita-veśā |

galita-kusuma-dara-vilulita-keśā ||13||

kāpi madhuripuṇā vilasati yuvatir adhika-guṇā ||dhruva||||

hari-parirambhana-calita-vikārā |

kuca-kalaśopari taralita-hārā ||14||

vicalad-alaka-lalitānana-candrā |

tad-adhara-pāna-rabhasa-kṛta-tandrā ||15||

cañcala-kuṇḍala-dalita-kapolā |

mukharita-raśana-jaghana-gati-lolā ||16||

dayita-vilokita-lajjita-hasitā |

bahu-vidha-kūjita-rati-rasa-rasitā ||17||

vipula-pulaka-pṛthu-vepathu-bhaṅgā |

śvasita-nimīlita-vakasad-anaṅgā ||18||

śrama-jala-kaṇa-bhara-subhaga-śarīrā |

paripatitorasi rati-raṇa-dhīrā ||19||

śrī-jayadeva-bhaṇita-hari-ramitam |

kali-kaluṣaṁ janayatu pariśamitam ||20||

\* \* \* \* \*

viraha-pāṇḍu-murāri-mukhāmbuja-

dyutir ayaṁ tirayann api vedanām |

vidhur atīva tanoti mano-bhuvaḥ

suhṛd aye hṛdaye madana-vyathām ||21||

|| prabandhaḥ 15 ||

gurjarī-rāgaika-tāli-tālena gīyate |

samudita-madane ramaṇī-vadane cumbana-valitādhare |

mṛga-mada-tilakaṁ likhati sapulakaṁ mṛgam iva rajanī-kare ||22||

ramate yamunā-pulina-vane vijayī murārir adhunā ||dhruva||||

ghana-caya-rucire racayati cikure taralita-taruṇānane |

kurubaka-kusurnaṁ capalā suṣamaṁ rati-pati-mṛga-kānane ||23||

ghaṭayati sughane kuca-yuga-gagaṇe mṛga-mada-ruci-rūṣite |

maṇi-saram arnalaṁ tāraka-paṭalaṁ nakha-pada-śaśi-bhūṣite ||24||

jita-bisa-śakale mṛdu-bhuja-yugale kara-tala-nalinī-dale |

marakata-valayaṁ madhu-kara-nicayaṁ vitarati hima-śitale ||25||

rati-gṛha-jaghane vipulāpaghane manastja-kanakāsane |

maṇi-maya-taśanaṁ toraṇa-hasanaṁ vikirati ktta-vasane||26||

caraṇa-kisalaye kamala-nilaye nakha-maṇi-gaṇa-pūjite |

bahir-apavaraṇ aṁ ya-vaka-bharaṇ aṁ janayati hṛdiyojite ||27||

ramayati subhṛśaṁ kam api sudṛśaṁ khala-hala-dhara-sodare |

kim aphalam avasaṁ ciram iha virasaṁ vada sakhi viṭapodare ||28||

iha rasa-bhaṇane kṛta-hari-guṇane madhu-ripu-pada-sevake |

kali-yuga-racitaṁ na vasatu duritaṁ kavi-nṛpa-jayadevake ||29||

\* \* \* \* \*

nayataḥ sakhi nirdayo yadi śaṭhas tvaṁ dūti kiṁ dūyase

svacchandaṁ bahu-vallabhaḥ sa ramate kiṁ tatra te dūṣaṇam |

paśyādy priya-saṅgamāya dayitasyākṛṣyamāṇaṁ guṇair

utkaṇṭhārti-bharād iva sphuṭad idaṁ cetaḥ svayam yāsyati ||30||

|| prabandhaḥ 16 ||

deśavarāḍi-rāgeṇa rūpaka-tālena gīyate |

anila-tarala-kuvalaya-nayanena |

tapati na sā kisalaya-śayanena ||31||

sakhi yā ramitā vana-mālinā ||dhruva-padam ||

vikasita-sarasija-lalita-mukhena |

sphuṭati na sa manasija-viśikhena ||32||

amṛta-madhura-mṛdu-tara-vacanena |

jvalati na sa malayaja-pavanena ||33||

sthala-jala-ruha-ruci-kara-caraṇena |

luṭhati na sā hima-kara-kiraṇena ||34||

sajalajalada-samudaya-rucireṇa |

dalati na sā hṛdi cira-viraheṇa ||35||

kanaka-nikaṣa-ruci-śuci-vasanena |

śvasiti na sā parijana-hasanena ||36||

sakala-bhuvana-jana-vara-taruṇena |

vahati na sā rujam atikaruṇena ||37||

śrī-jayadeva-bhaṇita-vacanena |

praviśatu harir api hṛdayam anena ||38||

\* \* \* \* \*

mano-bhavānandana-candanānila

prasīda re dakṣiṇa muñca vāmatām |

kṣaṇaṁ jagat-prāṇa nidāya mādhavaṁ

puro mama prāṇa-haro bhaviṣyasi ||39||

ripur iva sakhi-saṁvāso'yaṁ śikhīva himānilo

viṣam iva sudhā-raśmir yasmin dunoti mano-gate |

hṛdayam adaye tasminn aivaṁ punar valate balāt

kuvalaya-dṛśāṁ vāmaḥ kāmo nikāma-niraṇkuśaḥ ||40||

bādhāṁ vidhehi malayānila pañca-bāṇa

prāṇān gṛhāṇa na gṛhaṁ punar āśrayiṣye |

kiṁ te kṛtānta-bhagini kṣamayā taraṅgair

aṅgāni siñca mama śāmyatu deha-dāhaḥ ||41||

prātar-nīla-nicolam acyutam uraḥ saṁvīta-pītāṁśukaṁ

rādhāyāś cakitaṁ vilokya hasati svairaṁ sakhi-maṇḍale |

vrīḍā-cañcalam añcalaṁ nayanayor ādhāya rādhānane

svādu-smera-mukho'yam astu jagad-ānandāya nandātmajaḥ ||42||

### aṣṭamaḥ sargaḥ

## vilakṣya-lakṣmīpatiḥ

atha katham api yāminīṁ vinīya

smara-śara-jarjaritāpi sā prabhāte |

anunaya-vacanaṁ vadantam agre

praṇatam api priyaṁ āha sābhyasūyam ||1||

|| prabandhaḥ 17 ||

bhairavi-rāga-yati-tālābhyāṁ gīyate |

rajani-janita-guru-jāgara-rāga-kaṣāyitam alasa-niveśaṁ |

vahati nayanam anurāgam iva sphūm udita-rasa-bhiniveśam ||2||

han hari yāhi mādhava yāhi keśava mā vada kaitava-vādaṁ |

tam anusara sarasī-ruha-locana yā tava harati viṣādam ||dhr||||

kajjala-malina-vilocana-cumbana-viracita-nīlima-rūpam |

daśana-vasanam aruṇ aṁ tava krsṇa tanoti tanor anurūpaṁ ||3||

vapur anuharati tava smara-saṅgara-khara-nakhara-kṣata-rekham |

marakata-śakala-kalita-kala-dhauta-liper iva rati-jaya-lekham ||4||

caraṇa-kamala-galad-alaktaka-siktam idaṁ tava hṛdayam udāraṁ |

darsayatīva bahir madana-drurna-nava-kisalaya-parivāram ||5||

daśana-padaṁ bhavad-adhara-gataṁ mama janayati cetasi khedam |

kathayati katham adhunāpi mayā saha tava vapur etad abhedam ||6||

bahir iva malinataraṁ tava kṛṣṇa mano'pi bhaviṣyati nūnam |

katham atha vañcayase janam anugatam asama-śara-jvara-dūnam ||7||

bhramati bhavān abalā-kavalāya vaneṣu kim atra vicitram |

prathayati pūtanikaiva vadhū-vadha-nirdaya-bāla-caritram ||8||

śrī-jayadeva-bhaṇita-rati-vañcita-khaṇḍita-yuvati-vilāpam |

śṛṇuta sudhā-madhuraṁ vibudhā vibudhālayato'pi durāpam ||9||

\* \* \* \* \*

tavedaṁ paśyantyāḥ prasarad-anurāgaṁ bahir iva

priya-pādālakta-cchuritam aruṇa-dyoti hṛdayam |

mamādya prakhyāta-praṇaya-bhara-bhaṅgena kitava

tvad-ālokaḥ śokād api kim api lajjāṁ janayati ||10||

antar-mohana-mauli-ghūrṇana-calan-mandāra-vibhraṁśana-

stambhākarṣaṇa-dṛpti-harṣaṇa-mahā-mantraḥ kuraṅgī-dṛśām |

dṛpyad-dānava-dūyamāna-diviṣad-durvāra-duḥkha-padāṁ

bhraṁśaḥ kaṁsa-ripor vyapohayatu vaḥ śreyāṁsi vaṁśī-ravaḥ ||11||

### navamaḥ sargaḥ

## mugdha-mukundaḥ

tam atha manmatha-khinnāṁ rati-rabhasa-bhinnāṁ viṣāda-sampannām anucintita-hari-caritāṁ kalahāntaritam uvāca rahasi sakhī ||1||

|| prabandhaḥ 18 ||

gurjarī-rāga-yati-tālābhyāṁ gīyate |

harir abhisarati vahati madhu-pavane |

kim aparam adhika-sukhaṁ sakhi bhavane ||2||

mādhave mā kuru mānini mānam aye ||dhruva-padam ||

tāla-phalād api gurum atisarasam |

kiṁ viphalī-kuruṣe kuca-kalaśam ||3||

kati na kathitam idam anupadam aciram |

mā parihara harim atīśaya-ruciram ||4||

kim iti viṣīdasi rodiṣi vikalā |

vihasati yuvatī-sabhā tava sakalā ||5||

sajala-nalinī-dala-śītala-śayane |

harim avalokaya saphalaya nayane ||6||

janayasi manasi kim iti guru-khedam |

śṛṇu mama vacanam anīhita-bhedam ||7||

harir upayātu vadatu bahu-madhuram |

kim iti karoṣi hṛdayam atividhuram ||8||

śrī-jayadeva-bhaṇitam atilalitaṁ |

sukhayatu rasika-janaṁ hari-caritaṁ ||9||

\* \* \* \* \*

snigdhe yat paruṣāsi praṇamati stabdhāsi yad rāgiṇi

dveṣasthāsi yad unmukhe vimukhatāṁ yātāsi tasmin priye |

tad yuktaṁ viparīta-kāriṇi tava śrī-khaṇḍa-carcā viṣaṁ

śītāṁśus tapano himaṁ hutavahaḥ krīḍā-mudo yātanāḥ ||10||

sāndrānanda-puraṁ-darādi-diviṣad-vṛndair amandādarād

ānamrair mukuṭendra-nīla-maṇibhiḥ sandarśitendivaram |

svacchandaṁ makaranda-sundara-galan-mandākinī-meduraṁ

śrī-govinda-padāravindam aśubha-skandāya vandāmahe ||11||

### daśamaḥ sargaḥ

## catura-catur-bhujaḥ

atrāntare'masṛṇa-roṣa-vaśām apāra-

niḥśvāsa-niḥsaha-mukhīṁ sumukhīm upetya |

savrīḍam īkṣita-sakhī-vadanāṁ dinānte

sānanda-gadgada-padaṁ harir ity uvaca ||1||

|| prabandhaḥ 19 ||

deśavarāḍi-rāgāṣṭātālī-tālābhyāṁ gīyate |

vadasi yadi kiñcid api danta-ruci-kaumudī

harati dara-timiram atighoram |

sphurad-adhara-sīdhave tava vadana-candramā

rocayatu locana-cakoraṁ ||2||

priye cāru-śīle muñca mayi mānam anidānaṁ |

sapadi madanānalo dahati mama mānasam

dehi mukha-kamala-madhu-pānaṁ ||dhruva-padaṁ ||

satyam evāsi yadi sudati mayi kopinī

dehi khara-nakhara-śara-ghātam |

ghaṭaya bhuja-bandhanaṁ janaya rada-khaṇḍanaṁ

yena vā bhavati sukha-jātaṁ ||3||

tvam asi mama bhūṣaṇaṁ tvam asi mama jīvanaṁ

tvam asi mama bhava-jaladhi-ratnam |

bhavatu bhavatīha mayi satatam anurodhinī

tatra mama hṛdayam atiyatnaṁ ||4||

nīla-nalinābham api tanvi tava locanaṁ

dhārayati koka-nada-rūpaṁ |

kusuma-śara-bāṇa-bhāvena yadi rañjayasi

kṛṣṇam idam etad anurūpam ||5||

sphuratu kuca-kumbhayor upari maṇi-mañjarī

rañjayatu tava hṛdaya-deśam |

rasatu raśanāpi tava ghana-jaghana-maṇḍale

ghoṣayatu manmatha-nideśam ||6||

sthala-kamala-gañjanaṁ mama hṛdaya-rañjanaṁ

janita-rati-raṅga-parabhāgam |

bhaṇa masṛṇa-vāṇi karavāṇi caraṇa-dvayaṁ

sarasa-lasad-alaktaka-rāgam ||7||

smara-garala-khaṇḍanaṁ mama śirasi maṇḍanaṁ

dehi pada-pallavam udāram |

jvalati mayi dāruṇo madana-kadanāruṇo

haratu tad-upāhita-vikāram ||8||

iti caṭula-cāṭu-paṭu-cāru mura-vairiṇo

rādhikām adhi vacana-jātam |

jayatu jayadeva-kavi-bhāratī-bhūṣitaṁ

māninī-jana-janita-śātam ||9||

\* \* \* \* \*

parihara kṛtātaṅke śaṅkāṁ tvayā satataṁ ghana-

stana-jaghanayākrānte svānte parān-avakāśinī |

viśati vitanor anyo dhanyo na ko'pi mamāntaraṁ

praṇayini parīrambhārambhe vidhehi vidheyatām ||10||

mugdhe vidhehi mayi nirdaya-danta-daṁśa-

dor-valli-bandha-niviḍa-stana-pīḍanāni |

caṇḍi tvam eva mudam udvaha pañca-bāṇa-

cāṇḍāla-kāṇḍa-dalanād asavaḥ prayānti ||11||

śaśi-mukhi tava bhāti bhaṅgura-bhrūr

yuva-jana-moha-karāla-kāla-sarpī |

tad-udita-bhaya-bhañjanāya yūnāṁ

tvad-adhara-sīdhu-sudhaiva siddha-mantraḥ ||12||

vyathayati vṛthā maunaṁ tanvi prapañcaya pañcamaṁ

taruṇi madhurālāpais tāpaṁ vinodaya dṛṣṭibhiḥ |

sumukhi vimukhī-bhāvaṁ tāvad vimuñca na muñca māṁ

svayam atiśaya-snigdho mugdhe priyo'yam upasthitaḥ ||13||

bandhūka-dyuti-bāndhavo'yam adharaḥ snigdho madhūka-cchavir

gaṇḍaś caṇḍi cakāsti nīla-nalina-śrī-mocanaṁ locanam |

nāsābhyeti tila-prasūna-padavīṁ kundābha-danti priye

prāyas tvan-mukha-sevayā vijayate viśvaṁ sa puṣpāyudhaḥ ||14||

dṛśau tava madālase vadanam indu-sandīpanaṁ

gatir jana-manoramā vijitārambhaṁ ūru-dvayam |

ratis tava kalāvatī rucira-citra-lekhe bhruvāv

aho vibudha-yauvataṁ vahasi tanvi pṛthvī-gatā ||15||

sa prītiṁ tanutāṁ hariḥ kuvalayāpīḍena sārdhaṁ raṇe

rādhā-pīna-payodhara-smaraṇa-kṛt-kumbhena sambhedavān |

yatra svidyati mīlati kṣaṇam api kṣipraṁ tad-ālokana-

vyāmohena jitaṁ jitaṁ jitam abhūt kaṁsasya kolāhalaḥ ||16||

### ekādaśaḥ sargaḥ

## sānanda-dāmodaraḥ

suciram anunayena prīṇayitvā mṛgākṣīṁ

gatavati kṛtaveśe keśave kuñja-śayyām |

racita-rucira-bhūṣāṁ dṛṣṭi-moṣe pradoṣe

sphurati niravasādaṁ kāpi rādhāṁ jagāda ||1||

|| prabandhaḥ 20 ||

vasanta-rāga-yati-tālābhyāṁ gīyate |

viracita-cāṭu-vacana-racanaṁ caraṇe racita-praṇipātam |

samprati mañjula-vañjula-sīmani keli-śayanam anuyātaṁ ||2||

mugdhe madhu-mathanam anugatam anusara rādhike ||dhruva||||

ghana-jaghana-stana-bhāra-bhare dara-manthara-caraṇa-vihāram |

mukharita-maṇi-mañjīram upaihi vidhehi marāla-vikāram ||3||

śṛṇu ramaṇīyataraṁ taruṇī-jana-mohana-madhupa-virāvam |

kusuma-śarāsana-śāsana-bandini pika-nikare bhaja bhāvam ||4||

anila-tarala-kisalaya-nikareṇa kareṇa latā-nikurambam |

preraṇam iva karabhoru karoti gatiṁ prati munca vilambam ||5||

sphuritam anaṅga-taraṅga-vaśād iva sūcita-hari-parirambham |

pṛccha manohara-hāra-vimala-jala-dhāram amuṁ kuca-kumbham ||6||

adhigatam akhila-sakhībhir idaṁ tava vapur api rati-raṇa-sajjam |

caṇḍi rasita-raśanā-rava-ḍiṇḍimam abhisara sarasam alajjam ||7||

smara-śara-subhaga-nakhena sakhīm avalambya kareṇa salīlam |

cala valaya-kvaṇitair avabodhaya harim api nija-gati-śīlaṁ ||8||

śrī-jayadeva-bhaṇitam adharīkṛta-hāram udāsita-vāmam |

hari-viniḥita-manasām adhitiṣṭhatu kaṇṭha-taṭīm avirāmam ||9||

\* \* \* \* \*

sā māṁ drakṣyati vakṣyati smara-kathāṁ praty-aṅgam āliṅganaiḥ

prītiṁ yāsyati raṁsyate sakhi samāgatyeti cintākulaḥ |

sa tvāṁ paśyāti vepate pulakayaty ānandati svidyati

pratyudgacchati mūrcchati sthira-tamah-puñje nikuñje prīyaḥ ||10||

akṣṇor nikṣipad añjanaṁ śravaṇayos tāpiccha-gucchāvaliṁ

mūrdhni śyāma-saroja-dāma kucayoḥ kastūrikā-patrakam |

dhūrtānām abhisara-sambhrama-jūṣāṁ viṣvaṅ-nikuñje sakhi

dhvāntaṁ nīla-nicola-cāru sudṛśāṁ praty-aṅgam aliṅgati ||11||

kāśmīra-gaura-vapuṣam abhisārikānāṁ

ābaddha-rekham abhito ruci mañjarībhiḥ |

etat tamāla-dala-nīlatamaṁ tamisraṁ

tat-prema-hema-nikaṣopalatāṁ tanoti ||12||

hārāvalī-tarala-kāñcana-kāñci-dāma

keyūra-kaṅkaṇa-maṇi-dyuti-dīpitasya |

dvāre nikuñja-nilayasya hariṁ nirīkṣya

brīḍāvatim atha sakhīṁ īyam ity uvaca ||13||

|| prabandhaḥ 21||

varāḍi-rāga-rūpaka-tālābhyāṁ gīyate |

mañjutara-kuñja-tala-keli-sadane |

vilasa rati-rabhasa-hasita-vadane ||14||

praviśa rādhe mādhava-samīpam iha ||dhruva-padaṁ ||

nava-lasad-aśoka-dala-śayana-sāre |

vilasa kuca-kalaśa-tarala-hāre ||15||

kusuma-caya-racita-śuci-vāsa-gehe |

vilasa kusuma-sukumāra-dehe ||16||

mṛdu-cala-malaya-pavana-surabhi-śīte |

vilasa madana-śara-nikara-bhīte ||17||

vitata-bahu-valli-nava-pallava-ghane |

vilasa ciram alasa-pīna-jaghane ||18||

madhu-mudita-madhupa-kula-kalita-rāve |

vilasa madana-rasa-sarasa-bhāve ||19||

madhuratara-pīka-nikara-ninada-mukhare |

vilasa daśana-ruci-rucira-śikhare ||20||

vihita-padmāvati-sukha-samāje |

kuru murāre maṅgala-śatāni |

bhaṇati jayadeva-kavi-rāja-rāje ||21||

\* \* \* \* \*

tvaṁ cittena ciraṁ vahann ayam atiśrānto bhṛśaṁ tāpitaḥ

kandarpeṇa ca pātum icchati sudhā-sambādha-bimbādharam |

asyāṅkaṁ tad alaṅkuru kṣaṇam iha bhrū-kṣepa-lakṣmī-lava-

krīte dāsa ivopasevita-padāmbhoje kutaḥ sambhramaḥ ||22||

sa sasādhvasa-sānandaṁ govinde lola-locanā |

siñjāna-mañju-mañjīraṁ praviveśābhiveśanam ||23||

|| prabandhaḥ 22 ||

varāḍi-rāga-yati-tālābhyāṁ gīyate |

rādhā-vadana-vilokana-vikasita-vividha-vikāra-vibhaṅgam |

jala-nidhim iva vidhu-maṇḍala-darśana-taralita-tuṅga-taraṅgam ||24||

harim eka-rasaṁ ciram abhilaṣita-vilāsam |

sā dadarśa guru-harṣa-vaśaṁvada-vadanam anaṅga-nivāsaṁ ||[ dhr||]

hāram amalatara-tāram urasi dadhataṁ parilambya vidūram |

sphuṭatara-phena-kadamba-karambitam iva yamunā-jala-pūram ||25||

śyāmala-mṛdula-kalevara-maṇḍalam adhigata-gaura-dukūlam |

nīla-nalinam iva pita-parāga-paṭala-bhara-valayita-mūlam ||26||

tarala-dṛg-añcala-calana-manohara-vadana-janita-rati-rāgam |

sphuṭa-kamalodara-khelita-khañjana-yugam iva śaradi taḍāgam ||27||

vadana-kamala-pariśīlana-milita-mihira-sama-kuṇḍala-śobham |

smita-ruci-rucira-samullasitādhara-pallava-kṛta-rati-lobham ||28||

śaśi-kiraṇa-cchuritodara-jaladhara-sundara-sakusuma-keśam |

timirodita-vidhu-maṇḍala-nirmala-malayaja-tilaka-niveśam ||29||

vīpula-pulaka-bhara-danturitaṁ rati-keli-kalābhir adhīraṁ |

maṇi-gaṇa-kiraṇa-samūha-samujjvala-bhūṣaṇa-subhaga-śarīram ||30||

śrī-jayadeva-bhaṇita-vibhava-dviguṇīkṛta-bhūṣaṇa-bhāram |

praṇamata hṛdi vinidhāya hariṁ suciraṁ sukṛtodaya-sāram ||31||

\* \* \* \* \*

atikramyāpāṅgaṁ śravaṇa-patha-paryanta-gamana-

prayāsenevākṣṇos taralatara-tāraṁ gamitayoḥ |

idānīṁ rādhāyāḥ priyatama-samāloka-samaye

papāta svedāmbu-prasara iva harṣāśru-nikaraḥ ||32||

bhajantyās talpāntaṁ kṛta-kapaṭa-kaṇṭūti-pihita-

smitaṁ yāte gehād bahir avahitālī-parijane |

priyāsyaṁ paśyantyāḥ smara-paravaśākūta-subhagaṁ

salajjā-lajjāpi vyagamad iva dūraṁ mṛga-dṛśaḥ ||33||

sānandaṁ nanda-sūnur diśatu mitaparaṁ saṁmadaṁ manda-mandaṁ

rādhām ādhāya bāhvor vivaram anu drḍhaṁ pīḍayan prīti-yogāt |

tuṅgau tasyā urojāv atanu-varatanor nirgatau mā sma bhūtāṁ

pṛṣṭhaṁ nirbhidya tasmād bahir iti valita-grīvam ālokayan vaḥ ||34||

jaya-śrī-vinyastair mahita iva mandāra-kusumaiḥ

svayaṁ sindūreṇa dvipa-raṇa-mudā mudrita iva |

bhujāpīḍa-krīḍā-hata-kuvalayāpīḍa-kariṇaḥ

prakīrṇāsṛg-bindur jayati bhuja-daṇḍo murajitaḥ ||35||

saundaryaika-nidher anaṅga-lalanā-lāvaṇya-līlā-juṣo

rādhāyā hṛdi palvale manasija-krīḍaika-raṅga-sthale |

ramyoroja-saroja-khelana-rasitvād ātmanaḥ khyāpayan

dhyātur mānasa-rāja-haṁsa-nibhatāṁ deyān mukundo mudam ||36||

### dvādaśaḥ sargaḥ

## suprīta-pītāmbaraḥ

gatavati sakhī-vṛnde'manda-trapā-bhara-nirbhara-

smara-paravaśākūta-sphīta-smita-snapitādharam |

sarasa-mānasaṁ dṛṣṭvā rādhāṁ muhur nava-pallava-

prasava-śayane nikṣiptākṣīm uvāca hariḥ priyām ||1||

|| prabandhaḥ 23 ||

vibhāsa-rāgaikatāli-tā1ābhyāṁ gīyate |

kisalayaśayana-tale kuru kāmini caraṇa-nalina-viniveśam |

tava pada-pallava-vairi-parābhavam idam anubhavatu suveśaṁ ||2||

kṣaṇam adhunā nārāyaṇam anugatam anusara rādhike ||dhruva||

kara-kamalena karomi caraṇam aham āgamitāsi vidūram |

kṣaṇam upakuru śayanopari mām iva nūpuram anugati-śūram ||3||

vadana-sudhā-nidhi-galitam amṛtam iva racaya vacanam anukūlam |

viraham ivāpanayāmi payodhara-rodhakam urasi dukūlaṁ ||4||

priya-parirambhaṇa-rabhasa-valitam iva pulakitam atiduravāpam |

mad-urasi kuca-kalaśaṁ viniveśaya śoṣaya manasija-tāpam ||5||

adhara-sudhā-rasam upanaya bhāmini jīvaya mṛtam iva dāsam |

tvayi vinihita-manasaṁ virahānala-dagdha-vapuṣam avilāsam ||6||

śaśi-mukhi mukharaya maṇi-raśanā-guṇam anuguṇa-kaṇṭha-ninādam |

śruti-yugale pika-ruta-vikale mama śamaya cirād avasādam ||7||

mām ativiphala-ruṣā vikalī-kṛtam avalokitum adhunedam |

lajjitam iva nayanaṁ tava viramati visṛja vṛthā rati-khedam ||8||

śrī-jayadeva-bhaṇitam idam anupada-nigadita-madhu-ripu-modam |

janayatu rasika-janeṣu manorama-rati-rasa-bhāva-vinodam ||9||

\* \* \* \* \*

pratyūha-pulakāṅkureṇa niviḍa-leśa-nimeṣeṇa ca

krīḍākūta-vilokite'dhara-sudhā-pāne kathā-kelibhiḥ |

ānandādhigamena manmatha-kalā-yuddhe'pi yasminn abhud

udbhūtaḥ sa tayor babhūva suratārambhaḥ priyambhāvukaḥ ||10||

dorbhyāṁ saṁyamitaḥ payodhara-bhareṇāpīḍitaḥ pāṇijair

āviddho daśanaiḥ kṣatādhara-puṭaḥ śroṇī-taṭenāhataḥ |

hastenānamitaḥ kace'dhara-madhu-syandena saṁmohitaḥ

kāntaḥ kām api tṛptim āpa tad aho kāmasya vāmā gatiḥ ||11||

mārāṅke rati-keli-saṅkula-raṇārambhe tayā sāhasa-

prāyaṁ kānta-jayāya kiṁcid upari prārambhi yat-sambhramāt |

niṣpandā jaghana-sthalī śithilitā dor-vallir utkampitaṁ

vakṣo militam akṣi pauruṣa-rasaḥ strīṇāṁ kutaḥ sidhyati ||12||

tasyāḥ pāṭala-pāṇijāṅkitam uro nidrā-kāṣāye dṛśau

nirdhautādhara-śonimā vilulita-srasta-srajo mūrdha-jaḥ |

kāñcī-dāma dara-ślathāñcalam iti prātar nikhātair dṛśor

ebhiḥ kāmaśarais tad-adbhutam abhūt patyur manaḥ kīlitaṁ ||13||

vyālolaḥ keśa-pāśas taralitam alakaiḥ sveda-mokṣau kapolau

kliṣṭā bimbādhara-śrīḥ kuca-kalaśa-rucā hāritā hāra-yaṣṭiḥ |

kāñcī-kāntir hatāśā stana-jaghana-padaṁ pāṇinācchadya sadyaḥ

paśyantī satrapā sā tad api vilulitā mugdha-kantir dhinoti ||14||

īṣan-mīlita-dṛṣṭi mugdha-vilasat-śītkāra-dhārā-vaśād

avyaktākula-keli-kāku-vikasad-dantāṁśu-dhautādharam |

śānta-stabdha-payodharaṁ bhṛśa-pariṣvaṅgāt kuraṅgī-dṛśo

harṣotkarṣa-vimukta-niḥsaha-tanor dhanyo dhayaty ānanaṁ ||15||

atha sahasā suprītaṁ suratānte sā nitānta-khinnāṅgi |

rādhā jagāda sādaram idam ānandena govindam ||16||

|| prabandhaḥ 24 ||

rāmakari-rāga-yati-tālābhyāṁ gīyate |

kuru yadu-nandana candana-śiśiratareṇa kareṇa payodhare |

mṛga-mada-patrakam atra mano-bhava-maṅgala-kalaśa-sahodare ||17||

nijagāda sā yadu-nandane krīḍati hṛdaya-nandane ||dhruva||||

ali-kula-gañjanam añjanakaṁ rati-nāyaka-sāyaka-mocane |

tvad-adhara-cumbana-lambita-kajjala ujjvalaya pnya locane ||18||

nayana-kuraṅga-taraṅga-vikasa-nirāsa-kare śruti-maṇḍale |

manasija-pāśa-vilāsa-dhare śubha-veśa niveśaya kuṇḍale ||19||

bhramara-cayaṁ racayantam upari ruciraṁ suciraṁ mama sammukhe |

jita-kamale vimale parikarmaya narma-janakam alakaṁ mukhe ||20||

mṛga-mada-rasa-valitaṁ lalitaṁ kuru tilakam alika-rajani-kare |

vihita-kalaṅka-kalaṁ kamalānana viśramita-śrama-sīkare ||21||

mama rucire cikure kuru mānada manasija-dhvaja-cāmare |

rati-galite lalite kusumāni śikhaṇḍi-śikhaṇḍaka-ḍāmare ||22||

sarasa-ghane jaghane mama śambara-dāraṇa-vāraṇa-kandare |

maṇi-raśanā-vasanābharaṇāni śubhāśaya vāsaya sundare ||23||

śrī-jayadeva-vacasi rucire sadayaṁ hṛdayaṁ kuru maṇḍane |

hari-caraṇa-smaraṇāmṛta-nirmita-kali-kaluṣa-jvara-khaṇḍane ||24||

\* \* \* \* \*

racaya kucayoś citraṁ patraṁ kuruṣva kapolayor

ghaṭaya jaghane kāñcīṁ mugdha-srajā kabari-bharaṁ |

kalaya valaya-śreṇīṁ pāṇau pade maṇi-nūpurāv

iti nigaditaḥ prītaḥ pitāmbaro'pi tathākarot ||25||

paryaṅkī-kṛta-nāga-nāyaka-phaṇā-śreṇī-maṇīnāṁ gaṇe

saṅkrānta-pratibimba-samvalanayā bibhrad-vibhu-prakriyām |

pādāmbho-ruha-dhāri-vāridhi-sutām akṣṇāṁ didṛkṣuḥ śataiḥ

kāya-vyūham iva-carann apacitau bhūyo hariḥ pātu vaḥ ||26||

tvām aprāpya mayi svayaṁvara-parāṁ kṣīroda-tīrodare

śaṅke sundari kālakūṭam apiban mūḍho mṛdānī-patiḥ |

itthaṁ pūrva-kathābhir anya-manasā vikṣipya vakṣo'ñcalaṁ

rādhāyāḥ stana-korakopari-milan-netro hariḥ pātu vaḥ ||27||

yad gāndharva-kalāsu kauśalam anudhyānaṁ ca yad vaiṣṇavaṁ

yac chṛṅgāra-viveka-tattva-racanā-kāvyeṣu līlāyitam |

tat sarvaṁ jayadeva-paṇḍita-kaveḥ kṛṣṇaika-tānātmanaḥ

sānandāḥ pariśodhayantu sudhiyaḥ śri-gīta-govindataḥ ||28||

sādhūnāṁ svata eva saṁmatir iha syād eva bhaktyārthinām

ālocya grathana-śramaṁ ca vidusām asmin bhaved ādaraḥ |

ye kecit para-kṛty-upaśruti-parās tān arthaye mat-kṛtiṁ

bhūyo vīkṣya vadanto avadyam iha cet sā vāsanā sthāsyati ||29||

śrī-bhojadeva-prabhavasya rāmādevī-suta-śrī-jayadevakasya |

parāśarādi-pnya-varga-kaṇṭhe śrī-gīta-govinda-kavitvam astu ||30||

sādhvī mādhvīka cintā na bhavati bhavataḥ śarkare karkaśāsi

drākṣe drakṣyanti ke tvām amṛta mṛtam asi kṣīra nīraṁ rasaste |

mākanda kranda kāntādhara dhara na tulāṁ gaccha yacchanti bhāvaṁ

yāvac chṛṅgāra-sāraṁ śubham iva jayadevasya vaidagdhya-vācaḥ ||31||

itthaṁ keli-tatir vihṛtya yamunā-kūle samaṁ rādhayā

tad-romāvali-mauktikāvali-yuge veṇī-bhramaṁ bibhrati |

tatrāhlādi-kuca-prayāga-phalayor lipsāvator hastayor

vyāpārāa puruṣottamasya dadatu sphītāṁ mudaṁ sampadaṁ ||32||